b'\n_START_ARTICLE_\nAtolli\n_START_PARAGRAPH_\nAtolli eli keh\xc3\xa4riutta on trooppisten merialueiden matala korallisaari. Atolli muodostuu renkaanmuotoisesta koralliriutasta, joka ymp\xc3\xa4r\xc3\xb6i matalampaa keskiosaa. Jos keskiosa on merenpinnan alapuolella, siihen muodostuu laguuni tai harvemmin makea- tai suolavetinen j\xc3\xa4rvi, mutta se voi olla my\xc3\xb6s kuivilla. _NEWLINE_Atolli-sanan toi yleiseen tietoisuuteen Charles Darwin, joka m\xc3\xa4\xc3\xa4ritteli atollin erityislaatuiseksi trooppiseksi saareksi, jonka ominaispiirre on el\xc3\xa4v\xc3\xa4 koralliriutta. Sana tulee Malediiveilla puhutusta divehin kielest\xc3\xa4. _NEWLINE_Suurimmat atollit sijaitsevat Malediiveilla. Useimmat maailman atollit ovat Tyynell\xc3\xa4 tai Intian valtamerell\xc3\xa4, mutta Atlantillakin on muutamia Nicaraguassa ja Kolumbiassa. _NEWLINE_Biodiversiteetti on atolleilla ja niihin liittyvill\xc3\xa4 merenalaisilla riutoilla suurta.\n_START_SECTION_\nAtollin muodostuminen\n_START_PARAGRAPH_\nDarwin julkaisi teorian etel\xc3\xa4isen Tyynenmeren atollien kehittymisest\xc3\xa4 vuonna 1842. Teoria perustui Darwinin havaintoihin h\xc3\xa4nen ollessaan matkalla HMS Beaglen mukana vuosina 1831\xe2\x80\x931836.  H\xc3\xa4nen teoriansa, jota pidet\xc3\xa4\xc3\xa4n edelleen perusteiltaan oikeana, perustui ideaan, ett\xc3\xa4 erityyppiset trooppiset saaret \xe2\x80\x93 korkeat vulkaaniset saaret, valliriuttasaaret ja matalat atollit \xe2\x80\x93 edustavat sarjaa merellisen tulivuoren vajoamisen vaiheista._NEWLINE_Darwin j\xc3\xa4rkeili, ett\xc3\xa4 trooppisella merell\xc3\xa4 vulkaanista saarta ymp\xc3\xa4r\xc3\xb6iv\xc3\xa4 rantariutta (palleriutta) kasvaa yl\xc3\xb6sp\xc3\xa4in saaren vajotessa (upotessa), saaren muuttuessa tyypilt\xc3\xa4\xc3\xa4n valliriuttasaareksi (esimerkiksi Bora Bora ja muut Seurasaaret). Rantariutasta tulee valliriutta sen ulomman osan pysyess\xc3\xa4 merenpinnan tason l\xc3\xa4hell\xc3\xa4 hyvien kasvuolosuhteiden ansiosta, kun taas riutan sis\xc3\xa4osan kasvuvauhti j\xc3\xa4\xc3\xa4 j\xc3\xa4lkeen ja se muodostaa laguunin, koska olosuhteet ovat heikommat koralleille ja kalkkileville. Ajan my\xc3\xb6t\xc3\xa4 entinen tulivuori vajoaa merenpinnan alle koralliriutan jatkaessa kasvua l\xc3\xa4hell\xc3\xa4 merenpintaa. T\xc3\xa4ss\xc3\xa4 vaiheessa saaresta on tullut atolli._NEWLINE_Reginald Aldworth Daly esitti hieman erilaisen teorian atollien muodostumisesta: viime j\xc3\xa4\xc3\xa4kaudella merenpinnan ollessa 100 metri\xc3\xa4 alempana nykyist\xc3\xa4 olisi eroosio rapauttanut saaret merenpinnan tasoon, ja j\xc3\xa4\xc3\xa4tik\xc3\xb6iden lopulta sulaessa ja merenpinnan noustessa koralliriutat olisivat kasvaneet nousevan merenpinnan mukana. _NEWLINE_Atollien alta on l\xc3\xb6ydetty vulkaanista ainesta hyvin syv\xc3\xa4lt\xc3\xa4 (esimerkiksi Midwaysaarten  atollilta yli 160 metrin syvyydest\xc3\xa4), joka olisi todiste Darwinin teorian puolesta; toisaalta merenpinnan tason vaihtelulla on todenn\xc3\xa4k\xc3\xb6isesti ollut merkitt\xc3\xa4v\xc3\xa4\xc3\xa4 vaikutusta atolleihin ja muihin riuttoihin._NEWLINE_Jos merenpinta nousee, atollien on havaittu kasvavan niin ett\xc3\xa4 ne pysyv\xc3\xa4t veden pinnan yl\xc3\xa4puolella. Esimerkiksi Funafutin atollin 29 saaresta 18 on laajentunut ja koko atolli saanut 18 hehtaaria lis\xc3\xa4\xc3\xa4 pinta-alaa viimeisten runsaan sadan vuoden aikana, vaikka merenpinta on noussut paikallisesti kymmeni\xc3\xa4 senttimetrej\xc3\xa4.'